劉守生日
作者：馮時行
朝代：宋

paragraphs: 天清地浄行清秋，帝命吉祥驅蓐收。
九霄墜露濯仙骨，冰壺翠鑑塵不留。
十年持節東西州，繡衣輝煌照遐陬。
山之岷峨水之涪，兩川至今騰歌謳。
渝城突兀大江頭，豈足滯公霄漢遊。
鬰葱之山海上浮，上有仙人老浮丘。
玉井蓮開花作舟，載公縹緲登瀛洲。
瓊瑶之臺白玉樓，霞裾飄飄海上遊。
仙人吹簫勸黄流，一觴不老仍不愁。
始知仙凡隔塵土，人間衮衮真浮漚。